**Ministru kabineta noteikumu „Grozījumi Ministru kabineta 2001.gada 20.marta noteikumos Nr.129 „Ģimnāzijas un valsts ģimnāzijas statusa piešķiršanas un anulēšanas kārtība un kritēriji””**

**sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | MK noteikumu projekts izstrādāts saskaņā ar Vispārējās izglītības likuma 4.panta 5.punktu |
| 2. | Pašreizējā situācija un problēmas | Izglītojamo skaits valstī pēdējos sešos gados ir samazinājies par 25%. Dažos turpmākajos gados prognozējams būtisks izglītojamo skaita samazinājums tieši vidējās izglītības pakāpē (par 30-35%). Izglītojamo skaita samazinājums ir novedis pie tā, ka no 24 valsts ģimnāzijām 2010./2011.mācību gadā 7 valsts ģimnāzijas, pat republikas pilsētās esošās, nespēj izpildīt valsts ģimnāzijas statusa kritēriju attiecībā uz izglītojamo skaitu 10.-12.klasēs. Līdzīgas problēmas ar izglītojamo skaitu ir ģimnāzijās. Ģimnāzijas un valsts ģimnāzijas sniedz nozīmīgu nepieciešamo atbalstu un iespējas attīstīt savu potenciālu apdāvinātiem un talantīgiem jauniešiem. Pie tam runa nav par kādu īpašu privilēģiju piešķiršanu šiem jauniešiem, bet gan par atbilstošu pedagoģisko piedāvājumu, lai viņiem tiešām būtu iespēja pilnībā izmantot savu potenciālu gan pašu, gan sabiedrības labā. Bez tam pētījumi rāda, ka daļai apdāvināto jauniešu var rasties ievērojamas problēmas un grūtības saistībā ar tradicionālo skolas piedāvājumu un pietrūkstošu izpratni un atbalstu skolā, kā arī ģimenē (*Spezifische Bildungsmaßnahmen zur Förderung aller Arten von Begabung an Schulen in Europa.**EURYDICE****,*** *2006)*. OECD PISA 2009 rezultāti parādīja, ka Latvijā apdāvinātiem un talantīgiem skolēniem tiek sniegts pārāk mazs atbalsts – tikai 0,1% skolēnu spējuši veikt augstākās grūtības pakāpes uzdevumus (OECD valstīs vidēji 0,8%, Somijā – 5%, Igaunijā – 2%). Latvijā šo atbalstu lielā mērā nodrošina ģimnāzijas. No izglītības pieejamības viedokļa iespējai mācīties valsts ģimnāzijā jābūt vienādai visiem Latvijas skolēniem. Lai valsts ģimnāziju tīkls vienmērīgi pārklātu visu valsts teritoriju, Izglītības un zinātnes ministrija atbalsta valsts ģimnāziju skaita palielināšanos līdz 2013.gadam līdz apmēram 30 valsts ģimnāzijām visos valsts reģionos. Ģimnāzijām līdz šim nav noteikts kritērijs iegūstamās izglītības kvalitātei. Līdzšinējā pieredze rāda, ka kritērija par īstenojamo izglītības programmu skaitu noteikšana nav būtiska ģimnāzijas darba kvalitātei. Drīzāk katrai ģimnāzijai vai valsts ģimnāzijai ir svarīgi koncentrēties uz savu īpašo izglītības piedāvājumu, nevis uz īstenojamo izglītības programmu skaitu. |
| 3. | Saistītie politikas ietekmes novērtējumi un pētījumi | Projekts šo jomu neskar |
| 4. | Tiesiskā regulējuma mērķis un būtība | Projekta mērķis ir grozīt kritēriju attiecībā uz izglītojamo skaitu ģimnāzijās un valsts ģimnāzijās 10.-12.klasē, nosakot to atbilstošu izglītojamo skaita samazinājumam vidējās izglītības pakāpē. Nosakot, ka uz ģimnāzijas statusu var pretendēt izglītības iestāde, kuras 10.-12.klasē mācās ne mazāk par 180 izglītojamiem republikas pilsētā, kritērijs aptver 27% skolu (41 no 151 vidusskolas). Attiecīgi ne mazāk par 120 izglītojamiem citā administratīvajā teritorijā aptver 27% skolu (56 no 210 vidusskolām). Nosakot, ka uz valsts ģimnāzijas statusu var pretendēt izglītības iestāde, kuras 10.-12.klasē mācās ne mazāk par 250 izglītojamiem republikas pilsētā, kritērijs aptver 11% skolu (16 no 151 vidusskolām varētu pretendēt uz šo statusu). Attiecīgi ne mazāk par 150 izglītojamiem citā administratīvajā teritorijā aptver 21% skolu (44 no 210 vidusskolām). Atbilstoši grozīts arī noteikumu 51.punktā noteiktais skolēnu skaits 10. līdz 12.klasē.Lai paaugstinātu prasības iegūtās izglītības kvalitātei, noteikts, ka ģimnāzijās ne mazāk kā 60 procentiem izglītojamo mācību sasniegumu novērtējumam centralizētajos eksāmenos jābūt vismaz C līmenī. |
| 5. | Projekta izstrādē iesaistītās institūcijas | Ģimnāzijas un valsts ģimnāzijas |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar |
| 7. | Cita informācija | Nav |

|  |
| --- |
| II. Tiesību akta projekta ietekme uz sabiedrību |
| 1. | Sabiedrības mērķgrupa |  15 ģimnāzijas (ap 6000 izglītojamo) un 24 valsts ģimnāzijas (ap 11600 izglītojamo). |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Ģimnāzijās strādājošie darbinieki (1072), tajā skaitā pedagogi (729). Valsts ģimnāzijās strādājošie darbinieki (1792), tajā skaitā pedagogi (1255). |
| 3. | Tiesiskā regulējuma finansiālā ietekme | Projekts šo jomu neskar |
| 4. | Tiesiskā regulējuma nefinansiālā ietekme | Samazinot prasības izglītojamo skaitam 10.-12.klasēs, ģimnāzijas un valsts ģimnāzijas varēs saglabāt savu statusu, nodrošinot augstu izglītības kvalitāti. |
| 5. | Administratīvās procedūras raksturojums | Projekts šo jomu neskar |
| 6. | Administratīvo izmaksu monetārs novērtējums | Projekts šo jomu neskar |
| 7. | Cita informācija | Nav |

*Anotācijas III, IV un V sadaļa – projekts šīs jomas neskar*

|  |
| --- |
| VI. Sabiedrības līdzdalība un šīs līdzdalības rezultāti |
| 1. | Sabiedrības informēšana par projekta izstrādes uzsākšanu | Projekts izvērtēšanai un priekšlikumu sniegšanai elektroniski nosūtīts Latvijas izglītības vadītāju asociācijai (LIVA), Latvijas Izglītības un zinātnes darbinieku arodbiedrībai (LIZDA), Izglītības pārvaldēm (IP), valsts ģimnāziju vadītāju asociācijai 2011.gada 16.februārī. |
| 2. | Sabiedrības līdzdalība projekta izstrādē  | Sabiedrības pārstāvji iesaistīti atbilstoši LIVA statūtos noteiktajiem mērķiem un atbilstoši LIZDA statūtos noteiktajiem darbības mērķiem un formām. |
| 3. | Sabiedrības līdzdalības rezultāti  | LIVA un LIZDA atbalsta grozījumu projektu. Apkopotie atzinumi liecina, ka priekšlikums ir noteikt kritēriju 150 10.-12.klašu izglītojamie valsts ģimnāzijā citās administratīvajās teritorijās un nemainīt kritēriju, ka ne mazāk kā 75 procentiem izglītojamo mācību sasniegumu novērtējums centralizētajos eksāmenos nedrīkst būt zemāks par C līmeni. |
| 4. | Saeimas un ekspertu līdzdalība | Projekts šo jomu neskar |
| 5. | Cita informācija | Nav |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Izglītības un zinātnes ministrija |
| 2. | Projekta izpildes ietekme uz pārvaldes funkcijām  | Funkcijas un uzdevumi netiek paplašināti |
| 3. | Projekta izpildes ietekme uz pārvaldes institucionālo struktūru. Jaunu institūciju izveide | Projekts šo jomu neskar |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | Projekts šo jomu neskar |
| 5. | Projekta izpildes ietekme uz pārvaldes institucionālo struktūru. Esošu institūciju reorganizācija | Projekts šo jomu neskar |
| 6. | Cita informācija | Nav |

  Izglītības un zinātnes ministrs R.Broks

 Valsts sekretārs M.Gruškevics

09.03.2011 10:47

854

 E.Grīnis

67047910, edgars.grinis@izm.gov.lv